**Tokaj Város Önkormányzata Képviselő-testületének 5/2023. (III. 30.) önkormányzati rendelete**

**Az egyes helyi jelentőségű természeti emlékek védetté nyilvánításáról**

Tokaj Város Önkormányzat Képviselő-testülete az Alaptörvény 32. cikk (1) bekezdés a) pontjában, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 11. pontjában meghatározott feladatkörében eljárva, a természet védelméről szóló 1996. évi LIII. törvény 36. § (1) bekezdésében kapott felhatalmazás alapján, – Tokaj Város Képviselő-testületének Szervezeti és Működési Szabályzatáról szóló 14/2019.(XI. 29.) önkormányzati rendeletben biztosított véleményezési jogkörében eljáró Ügyrendi, Jogi és Humánpolitikai Bizottság, a Pénzügyi és Településfejlesztési Bizottság és a Kulturális, Turisztikai, Nemzetközi kapcsolatokért felelős Bizottság véleményének kikérésével a következőket rendeli el:

**1. A rendelet célja**

**1. §**

A rendelet célja a természetvédelem helyi szintű szabályainak megállapításaival a város területén található természetvédelmi területek és értékek megőrzéséhez jogi eszközök biztosítása.

**2. A rendelet hatálya**

**2. §**

A rendelet hatálya kiterjed Tokaj Város közigazgatási területén lévő valamennyi természeti területre és értékre, amely külön jogszabály alapján nem áll védelem alatt, és melyet Tokaj Város Önkormányzatának Képviselő-testülete helyi jelentőségű természeti értékként védetté nyilvánít.

**3. Védetté nyilvánítási eljárás**

**3. §**

(1) Helyi jelentőségű védett természeti terület és érték védetté nyilvánítási eljárására bárki javaslatot tehet és az hivatalból is megindítható.

(2) A védettséget kezdeményező javaslatnak tartalmaznia kell:

*a)* a helyi jelentőségű védett természeti érték megnevezését

*b)* pontos helyének megjelölését (utca, házszám, hrsz)

*c)* helyszínrajzot a védett terület, érték megjelölésével

*d)* fotódokumentációt

*e)* a védettség indoklását is tartalmazó kezelési tervet.

(3) Amennyiben a védetté nyilvánítás hivatalból indul az önkormányzat hatáskörrel rendelkező bizottsága a kérelem vizsgálata során dönt az értékvizsgálat elrendeléséről, a védettség indoklását is tartalmazó kezelési terv elkészítésének szükségességéről.

(4) A képviselő-testület éves költségében gondoskodik a védelemre tervezett területek védetté nyilvánításához a szükséges források biztosításáról.

(5) A védetté nyilvánításról a védelem indoklását is tartalmazó kezelési terv alapján az önkormányzat képviselő-testülete dönt.

(6) Amennyiben a védettség indoka megszűnik, vagy a védelem alapjául szolgáló körülmények megváltoznak, a védelem megszüntetéséről az önkormányzat képviselő-testülete dönt.

(7) A helyi védelem alá helyezésről vagy a védelem megszüntetéséről értesíteni kell:

*a)* védelem alá vont terület vagy érték tulajdonosát, kezelőjét,

*b)* az illetékes Földhivatalt,

*c)* az illetékes Nemzeti Park Igazgatóságot,

*d)* az illetékes építésügyi hatóságot,

*e)* a kezdeményezőt, aki a védelem alá helyezést indítványozta.

(8) A védettség ingatlan-nyilvántartásban történő feljegyzését a védettséget kimondó rendelet hatályba lépése után a jegyző kezdeményezi. A bejegyzés esetleges elmaradása a védettség hatályát nem érinti.

(9) A Képviselő-testület az 1. §-ban meghatározott célok teljesítése érdekében védetté nyilvánítja az 1. mellékletben felsorolt természeti emlékeket.

(10) A védett természeti értékek fenntartásával kapcsolatos kezelési terveket a helyi jelentőségű védett fák tekintetében a 2. melléklet tartalmazza.

**4. Záró rendelkezések**

**4. §**

Hatályát veszti az egyes helyi jelentőségű természeti emlékek védetté nyilvánításáról szóló 11/2001. (V.24.) önkormányzati rendelet.

**5. §**

Ez a rendelet a kihirdetését követő napon lép hatályba.

Péterné Ferencz Zsuzsanna Posta György

jegyző polgármester

Kihirdetési záradék

A rendelet kihirdetésének napja: 2023. március 30.

 Péterné Ferencz Zsuzsanna

 jegyző

*1. melléklet az 5/2023. (III. 30.) önkormányzati rendelethez*

**Természetvédelmi védettséget élvező egyes fák, cserjék és fasorok jegyzéke**

|  |  |
| --- | --- |
| 1./ Név: | Populus canescens (szürkenyár sor) |
| Termőhely: | Széchenyi sétány |
| Hrsz.: | *652,747/1* |
| Terület tulajdonosa: | Észak-Magyarországi Vízügyi Igazgatóság |
| Terület kezelője: | Észak-Magyarországi Vízügyi Igazgatóság Tokaji Felügyelőség |
| Védetté nyilvánítás indoka: | a különleges magasságú és törzsvastagságú, idős fák fenntartásának biztosítása |
|  |  |
| 2./ Név: | Thilia cordata (hársfa sor) |
| Termőhely: | Bajcsy Zs. út |
| Hrsz.: | 1306 |
| Terület tulajdonosa: | Tokaj Város Önkormányzat |
| Terület kezelője: | Városi kincstár |
| Védetté nyilvánítás indoka: | a különleges magasságú és törzsvastagságú, idős fák fenntartásának biztosítása |
|  |  |
| 3./ Név: | Aesculus Hippocastanum (fehér vadgesztenye) 3 db |
| Termőhely: | Bethlen Gábor út 13. |
| Hrsz.: | 277 |
| Terület tulajdonosa: | Tokaj Város Önkormányzat |
| Terület kezelője: | Városi Kincstár |
| Védetté nyilvánítás indoka: | A különleges, városunkban ritka fák fenntartásának biztosítása |
|  |  |
|  |  |
| 4./ Név: | Aesculus Hippocastanum (fehér vadgesztenye) 1 db |
| Termőhely: | Tokaj, Kossuth tér *15.* |
| Hrsz.: | 313 |
| Terület tulajdonosa: | Tokaj Hétszőlő Rt |
| Terület kezelője: | Tokaj Hétszőlő Rt |
| Védetté nyilvánítás indoka: | A különleges, városunkban ritka fa fenntartásának biztosítása |
|  |  |
| 5./ Név: | Pyrus pyraster (vadkörtefa) 1 db |
| Termőhely: | Tokaj, Széchenyi sétány |
| Hrsz.: | 747/1 |
| Terület tulajdonosa: | Magyar Állam |
| Terület kezelője: | Magyar Nemzeti Vagyonkezelő Zrt. |
| Védetté nyilvánítás indoka: | A különleges fa fenntartásának biztosítása. |

*2. melléklet az 5/2023. (III. 30.) önkormányzati rendelethez*

**Tokaj Város helyi jelentőségű védett fáinak természetvédelmi kezelési terve**

1. Természetvédelmi célkitűzések:

A védett fákat óvni kell minden olyan hatástól, mely fennmaradásukat veszélyezteti. Figyelmet kell fordítani a fák és környezetük természetes viszonyainak fenntartására és eredeti jellegének megőrzésére.

2. Természetvédelmi stratégiák:

2.1. A fák védettségét „Védett fa” vagy „Védett fasor” feliratú táblával meg kell jelölni.

2.2. A rendeletben foglalt előírások megszegőivel szemben a vonatkozó rendelkezések szerint kell eljárni, s mindent meg kell tenni azok érvényre juttatásáért.

3. Természetvédelmi kezelési módok, korlátozások és tilalmak:

3.1. A fák különösebb kezelést nem igényelnek, esetlegesen szükségessé váló szakszerű, korona-alakító metszésük az I. fokú természetvédelmi hatóság engedélye alapján lehetséges. Azonnali intézkedést igénylő, életveszéllyel vagy súlyos kárral fenyegető helyzet esetén a fa gallyazását el kell végezni, és ezt az elsőfokú természetvédelmi hatóságnak haladéktalanul be kell jelenteni.

3.2. Fát kivágni akkor lehet, ha természetes okból kiszáradt vagy kiemelt közérdek indokolja. Azonnali intézkedést igénylő, életveszéllyel vagy súlyos kárral fenyegető helyzet esetén a fa kivágását el lehet végezni, azonban azt az elsőfokú természetvédelmi hatóságnak haladéktalanul be kell jelenteni.

3.3. A fák törzse mellett 2 méteren belül árok, illetve nyomvonalas létesítmény tervezés engedélyezését egyedi vizsgálat alapján kell eldönteni.

3.4. A fák védőtávolsága azok lombkoronájától számított 2 m sugarú kör.

3.5. A helyi jelentőségű védett természeti területek és emlékek egészségi állapotának megőrzése érdekében rendszeresen elvégzendő munkálatok:

3.5.1. A fellépő növényi és állati kártevők elleni megelőző védelem biztosítása (permetezés)

3.5.2. A száraz ágrészek gondos, időbeni eltávolítása, a növényi részek eltávolítása után sebkezelés.

3.5.3. A megfelelő növőtér – és a lombkoronának megfelelő földterület – állandó gyommentességének biztosítása.